**Odd Arild «Oddi» Nessa** (født 1973[] i Stavanger) er en norsk vokalist, gitarist og låtskriver.

Nessa vokste opp på Sandved. På 1990-tallet var han frontfigur i Stavanger-bandet California Über Alles, oppkalt etter en Dead Kennedys-sang, med musikerne Trond Anfinnsen, Jon Trygve Stokka og Arvid Stokka. Selv om Nessa var kristen ville han ikke misjonere fra scenekanten, og heller «ikke forandre verden med musikken vår». Bandet spilte inn debutalbumet *Über Alles in Wonderland* med Terje Refsnes og ga det ut i 1992. I en musikkanmeldelse trakk *Jærbladet* fram Nessa som «syng utruleg bra», og at hele albumet var «utruleg velspelt. Gode låtar og topp produksjon». Bandet burde signeres på et større selskap «snarast».

I andre halvdel av 90-tallet spilte Nessa med Stokka-brødrene i countrygruppa State Trooper og med Jon Trygve Stokka og flere andre i Sunday Morning Fever. Sistnevnte var et tydelig kristent band, der Nessa ønsket å «kombinere fengende musikk med solid kristent innhold». «Nå har jeg én tanke for sangen og musikken: vi spiller og synger til Guds ære», uttalte Nessa i en reportasje fra Sandnes Frikirke, som var blitt hans miljø. Han hadde havnet i «syndenød» en kveld på utestedet Checkpoint Charlie i Stavanger, og deretter vendt seg definitivt til kristendommen. Etter hvert kurset Nessa seg til Frikirke-pastor, før han ble ansatt i samme kirke som omreisende «rockepredikant». Musikalsk hovedinspirasjon i årene fram mot 2000 var Bob Dylans kristne album *Slow Train Coming* og *Saved*. I 2000 turnerte han rundt i Norge, i det langstrakte området mellom Oslo og Alta.

Nærmere 2000 flyttet Nessa til Oslo. Han startet soloprosjektet Salvation Street, som ga ut sitt første selvtitulerte album i 2000, innspilt hos Gulleiv Wee og med bruk av enkelte backingmusikere. *Vårt Land* kalte albumet et «glimrende stykke forkynnelse og rockemusikk», hvor Nessas låtskriving og framførelse hadde en nerve «som hever plata fra 'veldig bra håndverk' til 'skjellsettende rock'». *Fædrelandsvennen* mente derimot at bønne-preget i tekstene «en tung og etter hvert ensformig tilbedelse - i formen». Lokalavisa *Sandnesposten* ytret at albumet låt «forfriskende rått og energisk», hadde godt skrevne sanger «og hvorfor låten 'Winter night' ikke allerede har blitt en ny førjulsklassiker er mer enn hva jeg kan forstå, så nydelig som den er». I 2001 hevdet Nessa at førsteopplaget på 1000 av *Salvation Street* var utsolgt, og at albumet skulle distribueres til 25 land gjennom Word Entertainment (en).

Album nummer to, *Dream Pilots* kom i 2003, nå med Gulleiv Wee og Inge Engelsvold som med-musikere. *Bergensavisen* ga terningkast 5 for «ti storslåtte poplåter smakfullt krydret med litt elektronikk». *Stavanger Aftenblad* sin anmelder sto overfor «det tøffeste og mest kontemporære kristenpopalbum jeg har hørt», og det ble terningkast 5 også her. Hos *Vårt Land* tok «hjertet salto av begeistring». «Sandnesgruppa flyter over av kvalitet», så albumet «kan far trygt kjøpe til sin bortkomne sønn». *Dagbladet* ville vurdere albumet uavhengig av det kristne budskapet, men kom til at *Dream Pilots* var «en forbasket bra plate», «et suverent album med avansert, organisk popmusikk med innslag av elektronika». *Vårt Land* kåret albumet til årets beste norske, foran Jim Stärk og Kaizers Orchestra.

Bandet Dreampilots forsøkte å gjøre som U2 og fylle hele Valle Hovin da de lanserte sin første plate i 2005. En versjon av dette albumet ble gitt ut i USA i 2009.[] Siden 2012 har han fokusert på soloutgivelser, først ute var «Oddi Nessa and a Handful of Leaves» i 2012.

Utgivelser
----------

#### Albumutgivelser

* California Über Alles, *Über Alles in Wonderland* (1992)
* Salvation Street, *Salvation Street* (2000)
* Salvation Street, *Dream Pilots* (2003)
* Dreampilots, *If You Ever Come Down* (2005)
* Dreampilots, *Comedown* (US release only) (2009)
* *Oddi Nessa and a Handful of Leaves* (2012)
* *Oddi* (2015)

#### Singelutgivelser

* «Out of the Recessed» (2015)
* «Out of the Wicked Heart» (2015)
* «Out of Nothing» (2015)
* «The Peaceful Life» (2015)

Referanser
----------

1. ↑  «Plate-debut i august», *Sandnesposten* 21. mai 1992
2. ↑  «California viser muskler», *Rogalands Avis* 4. juni 1992
3. ↑  «Fra Sandnes til evigheten», *Rogalands Avis* 3. september 1992
4. ↑  «Over alt med California Über Alles», *Stavanger Aftenblad* 15. september 1992
5. ↑  «Musikk-nytt» ved Helge Barane, *Jærbladet* 12. oktober 1992
6. ↑  «Country på Jesus-festival», *Stavanger Aftenblad* 26. juni 1997
7. ↑  «- Musikken er død uten Gud», *Sandnesposten* 3. april 1997
8. ↑  «'Her kan jeg være meg selv'», *Dagen* 30. desember 1997
9. ↑  «Frikirkens rock'n roll-predikant», *Dagen* 22. desember 2000
10. ↑  «Turnérende cowboy-evangelist», *Altaposten* 16. november 2000
11. ↑  «Rock fra frelsens vei», *Nordstrands Blad* 22. desember 2000
12. ↑  «Pop-frelseren Nessa», *Sandnesposten* 18. desember 2000
13. ↑  Anmeldelse av Salvation Street, *Vårt Land* 25. oktober 2000
14. ↑  Anmeldelse av Salvation Street, *Fædrelandsvennen* 16. desember 2000
15. ↑  Anmeldelse av Salvation Street, *Sandnesposten* 22. desember 2000
16. ↑  «Sprer budskapet», *Stavanger Aftenblad* 3. mai 2001
17. ↑  «Himmelsk gaterock», *Vårt Land* 11. juli 2003
18. ↑  Anmeldelse av Salvation Street, *Bergensavisen* 22. juli 2003
19. ↑  Anmeldelse av Salvation Street, *Stavanger Aftenblad* 22. juli 2003
20. ↑  Anmeldelse av Salvation Street, *Vårt Land* 4. juni 2003
21. ↑  Anmeldelse av Salvation Street, *Dagbladet* 8. juli 2003
22. ↑  «Årets beste plater», *Vårt Land* 16. desember 2003
23. ↑  «Oddi Nessa». *www.platekompaniet.no*. Besøkt 26. april 2023.
24. ↑  «Oddi Nessa». *Rogalyd*. Besøkt 26. april 2023.